
Την Πέμπτη 5 Φεβρουαρίου 2015 παρουσιάστηκε, στο Σπίτι της Κύπρου, το βιβλίο του Γεώργιου Χαριτωνίδη, ανέβας και κατέβας, που κυκλοφορεί από τις εκδόσεις ΚΕΔΡΟΣ.

Πρώην εργαζόμενος στο νοσοκομείο Ευαγγελισμός, φεύγει από την Αθήνα λίγο καιρό πριν ξεσπάσει η μεγάλη οικονομική κρίση. Επιστρέφει στην πόλη για ένα μικρό διάστημα, όταν η κρίση αγγίζει το αποκορύφωμά της, και επηρεάζεται από τις συνέπειές της.  Μικρές βιωματικές ιστορίες, η μία συνέχεια της άλλης, που σμίγουν τη σημερινή με τη μεταπολιτευτική Αθήνα, περίοδο που ο συγγραφέας πρωτοήλθε στην πόλη ως πρόσφυγας από την Κύπρο.
Για το βιβλίο και εν γένει για το έργο του συγγραφέα μίλησαν ο ποιητής και δοκιμιογράφος Δημήτρης Κοσμόπουλος,  ο φιλόλογος και συγγραφέας Νικήτας Παρίσης και ο δικηγόρος Κωνσταντής Καντούνας. Αποσπάσματα από το βιβλίο διάβασε η ηθοποιός, θεατρολόγος Ιωάννα Μυλωνά.

Τον Γεώργιο Χαριτωνίδη, τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου διαβάζοντας ένα χαρακτηριστικό απόσπασμα από το βιβλίο.

Ευχαριστώ από καρδιάς, τον Γιώργο Χαριτωνίδη, γιατί ακόμη μια φορά, μου δίνει την ευκαιρία, να αναφερθώ, στο ήδη πλέον στιβαρό, και στέρεα οικοδομημένο πεζογραφικό του έργο, με αφορμή τα τελευταία του ανεβοκατεβάσματα, στη μνήμη, στον χρόνο και στην ιστορία είπε παίρνοντας τον λόγο ο κ. Κοσμόπουλος, ενώ χαρακτήρισε τον συγγραφέα ως έναν από τους πλέον βιωματικούς σημερινούς συγγραφείς.
Ο κ. Παρίσης σχολιάζοντας, μεταξύ άλλων, το ομότιτλο με το βιβλίο διήγημα Ανέβας και Κατέβας επεσήμανε τις αρετές, τις προεξοχές, το ήθος της γραφής, τη λιτότητα και την αφηγηματική απλότητα, τη σιγανόφωνη, αντιρητορική ομορφιά του λόγου, που δεν κραυγάζει και στέκεται σε χαμηλούς τόνους.
Στην εισήγηση του ο κ. Καντούνας μίλησε για την γνωριμία του τόσο με τον συγγραφέα όσο και το έργο του, περιγράφοντας βιωματικές εμπειρίες αλλά και τη συγκίνηση που ένιωσε διαβάζοντας τα βιβλία του Γεώργιου Χαριτωνίδη.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

